Eteläisen Leuten mutavyöry  
Eteläisen Leuten mutavyöry  **Eteläisen Leyten mutavyöry**Eteläisen Leyten mutavyöry sattui Filippiinien Leyten saaren eteläosissa 17. helmikuuta 2006.
**Eteläisen Leyten mutavyöry** oli 17. päivänä helmikuuta 2006 kello 10.45 (10.46) Filippiinien Leyten saaren eteläosassa, Southern Leyten provinssissa tapahtunut maanvyöry (tarkemmin *rockslide-debris avalanche* -luokiteltu maanvyöry) ja suuronnettomuus. Kivisen mutavyöryn alle jäi suurin osa sortuneen vuorenrinteen alla sijainneesta Guinsahugonin kylästä (Barangay Guinsaugon). Onnettomuudessa menehtyi 1 126 ihmistä (toisen lähteen mukaan 1 221) ja tapahtuman johdosta 19 000 ihmistä joutui siirtymään kodeistaan. Suurin osa uhreista hautautui elävältä.

Tapahtuman kuvaus ja syitä
--------------------------

Maanvyöry käynnistyi, kun 450 metriä korkea, Filippiinien siirroksen murrosvyöhykkeellä (engl. *damage zone of the Philippine Fault*) sijaitseva vuorenrinne petti. Sen kiviaines koostui vulkaanisista, kerrostuneista ja vulkanolastisista kivilajeista. Kiviaineksen tektoninen heikkeneminen oli seurausta noin 2,5 senttimetrin vuosivauhdilla etenevästä siirtymistä Filippiinien siirrosvyöhykkeessä.

Maanvyöryä edeltäneinä viikkoina seudulla oli satanut erittäin runsaasti, vajaan kahden viikon aikana yhteensä lähes 1 200 millimetriä. TRMM-satelliittimittausohjelman (engl. *Tropical Rainfall Measuring Mission*) mukaan Leyten saaren eteläosissa oli saatu 4.–7. helmikuuta 2006 välisenä aikana 500 millimetriä vesisadetta. Lisäksi Filippiinien säähavainnoista vastaavan PAGASA:n (engl. *Philippine Atmospheric, Geophysical, and Astronomical Services*) seitsemän kilometrin päässä onnettomuuspaikasta lounaaseen Otikonissa sijaitseva sadeasema mittasi 8.–14. helmikuuta yhteensä 683,6 millimetrin sademäärän.

Terra-satelliitun väärävärikuva 1.3.2006 Leyten saaren eteläosasta. Maanvyöryn laajuus näkyy harmaana alueena.
Onnettomuuspaikasta 25 kilometrin päässä länteen oli sattunut maanvyöryn aikoihin 2,6 momenttimagnitudin ("hyvin pieni") maanjäristys. Pian onnettomuuden jälkeen julkaistussa ensiraportissaan paikalliset tutkijat eivät kuitenkaan osanneet sanoa, olisiko tämä heikko järistys voinut olla osasyy maanvyöryn käynnistymisessä. Guinsaugon kylän asukkaat raportoivat kotikylänsä ja vuorenjyrkänteen siirroskohdan välillä virranneen puron kuivuneen kaksi päivää ennen maanvyöryä. Paikallisen vuoristoheimon miehet kertoivat tunteneensa maanjäristyksen kaksi kuukautta tuhoisaa maanvyöryä aiemmin ja olivat havainneet halkeamia maaperässä sen jälkeen. Tutkijat pitivät mahdollisena, että joki- ja sadevesi on saattanut tunkeutua näihin halkeamiin ja voinut "voidella" maakerroksen välisiä "liukutasoja" (slip planes).

Maanvyöryn laajuus erottuu selvästi oheisesta, maaliskuun 1. päivänä 2006 Terra-satelliitin ottamassa väärävärikuvasta. Vyöryalue löytyy tuoreemmastakin valokuva-aineistosta, esimerkiksi tapahtumakoordinaattien perusteella 10.7.2018 haettavasta Bing Mapsin ilmakuvasta.

Vuorenseinämästä irronneen kiviaineksen tilavuus oli noin 3,3 miljoonaa kuutiometriä. Maanvyöryn leveys oli enimmillään 1,52 kilometriä ja pituus (huipulta jokilaaksoon) 4,1 kilometriä. Korkeuseroa vyöryllä oli 810 metriä ja sen vaakasuora ulottuvuus 3 800 metriä. Kaikkiaan vyöryssä siirtyi mukaan lähtenyt aines mukaanlaskien arviosta riippuen 15–21 miljoonaa kuutiota ainesta. Puhelutietojen (keston) ja maanvyöryn laajuuden perusteella vyöryn etenemisnopeudeksi on päätelty noin 100 kilometriä tunnissa Dynaamisella DAN-mallilaskelmalla tehdyn simuloinnin mukaan vyöryn etenemisnopeus olisi ollut 35 metriä sekunnissa.

Kuvia
-----

* Maanvyöryn yläpäässä näkyy jyrkässä kulmassa romahtanut vuorenrinne.Maanvyöryn yläpäässä näkyy jyrkässä kulmassa romahtanut vuorenrinne.
* Pelastustyöntekijöitä maanvyöryssä hautautuneen kylän seutuvilla Filippiinien Leytan saarella.Pelastustyöntekijöitä maanvyöryssä hautautuneen kylän seutuvilla Filippiinien Leytan saarella.
* Maanvyöryn alaosaa.Maanvyöryn alaosaa.

Lähteet
-------

1. ↑  Mud wipes out Philippines village  17.2.2006. BBC, bbc.com. Viitattu 10.7.2018. (englanniksi)
2. 1 2 3  A. M. A. Lagmay; J. B. T. Ong; D. F. D. Fernandez; M. R. Lapus; R. S. Rodolfo; A. M. P Tengonciang; J. L. A. Soria; et. al: Scientists Investigate Recent Philippine Landslide (pdf) *Eos, Transactions American Geophysical Union. 87 (12): 121–124*.  21.3.2006. wiley.com. Viitattu 10.7.2018. (englanniksi)[vanhentunut linkki]
3. 1 2 3 4 5  Arkistoitu kopioGuinsaugon Landslide (2006) in Southern Leyte  (viitteiden perusteella noin: 2008–2009). noah.up.edu.ph.  Arkistoitu 10.7.2018. Viitattu 10.7.2018. (englanniksi)
4. ↑  Lagmay, A.M.F. R.S. Rodolfo, A.M.P. Tengonciang, J.L.T. Soria, J.B.T. Ong, D.F.D. Fernandez, M.R. Lapus, E.G. Baliatan, Z.P. Quimba, C.L. Uichanco, E.R. Paguican: Science guides search and rescue after the 2006 Philippine landslide (pdf) (abstrakti, kokoartikkeli esimerkiksi tiedekirjaston kautta) *J. Disasters, 32 (3): 416–33*.  2008. wiley.com. Viitattu 10.7.2018. (englanniksi)
5. ↑  The Southern Leyte Landslide 2006. Recovery Status Report (pdf)  Dec. 2011. reliefweb.int. Viitattu 10.7.2018. (englanniksi)
6. 1 2 3  Evans, S. G. R. H. Guthrie, N. J. Roberts, N. F. Bishop: The disastrous 17 February 2006 rockslide-debris avalanche on Leyte Island, Philippines: a catastrophic landslide in tropical mountain terrain (pdf) *Natural Hazards and Earth System Science, 7 (1): 89–101*.  2007. Copernicus Publications EGS:n (European Geosciences Union) puolesta. Viitattu 10.7.2018. (englanniksi)
7. ↑  Arkistoitu kopioTietoa maanjäristyksistä: Maanjäristyksen voimakkuus Helsingin yliopiston seismologian laitos, seismo.helsinki.fi.  Arkistoitu 25.6.2018. Viitattu 10.7.2018. (suomeksi)

Aiheesta muualla
----------------

* Kuvia tai muita tiedostoja aiheesta **Eteläisen Leyten mutavyöry 2006** Wikimedia Commonsissa

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:2006 Southern Leyte mudslide